钦定古今图书集成/明伦汇编/官常典/第093卷 > 循王士㒟
## 钦定古今图书集成/明伦汇编/官常典/第093卷 > 循王士㒟

按《宋史》本传：“士㒟，字立之，郇康孝王仲御第四子。有
大志，好学，善属文。初补右班殿直，累迁忠州防御使、
郑州观察使，由宁远军承宣使转权同知大宗正事。
时康王建大元帅府，士㒟请于孟太后，乞命帅府得
承制，便宜行事。又请奉王承大统，太后从之。王遂即
位，除光山军节度使，扈跸南幸。黄潜善等用事，士㒟”
论其误国，潜善斥之，出知南外宗正事。会苗傅、刘正
彦作乱，士㒟易服入杭，以蜡书遗张浚，趣其勤王；复
遗吕颐浩书，勉其与浚同济国难。苗傅等怒浚，浚坐
谪。复遗浚书，谓“朝廷无他意，俾贼勿疑耳。”事平，加检
校少保，除同知大宗正事。丁母忧，起复，除大宗正事。
请序位安定郡王下，从之。累乞祠，不许。以定策功，诏
其子不议改文秩，不怞易环卫官。加士㒟检校少师，
寻加开府仪同三司，判大宗正事。入觐，劝帝留意恤
民。金人既归河南、陕西地，命士㒟谒陵寝，遂入柏城，
披历榛莽，随宜葺治，礼毕而还。特封齐安郡王，以旌
其劳。寻权主奉濮安懿王祠事。军兴，罢宗室赐予，至
有丧不能敛者。士㒟以闻，诏缌麻袒免亲任环卫官
而身亡者，赐钱有差。士㒟数言事忤秦桧。及岳飞被
诬，士㒟力辨曰：“中原未靖，祸及忠义，是忘二圣，不欲
复中原也。臣以百口保飞，无他。”桧大怒，讽言者论士
㒟交通飞，踪迹诡秘，事切圣躬，遂夺官。中丞万俟卨
复希旨连击之，谪居于建，凡十二年而薨，年七十。帝
哀之，赠太傅，追封循王。六子皆进官二阶。长子不凡，
方苗傅之乱，刲股纳蜡书，持告张浚，以功转两官，易
文资。从赵哲收复建州，杀叶浓，以功赐爵二级。